Document ID: 32004R0226

Uredba Sveta (ES) št. 226/2004
z dne 10. februarja 2004
o spremembi Uredbe (ES) št. 2505/96 o odprtju in zagotavljanju upravljanja avtonomnih tarifnih kvot Skupnosti za določene kmetijske in industrijske izdelke
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 26 Pogodbe,
ob upoštevanju predloga Komisije,
ob upoštevanju naslednjega:
(1) Svet je 20. decembra 1996 sprejel Uredbo (ES) št. 2505/96 o odprtju in zagotavljanju upravljanja avtonomnih tarifnih kvot Skupnosti za določene kmetijske in industrijske izdelke [1]. Povpraševanje Skupnosti po teh izdelkih je treba zadovoljiti pod najugodnejšimi pogoji. Zato je treba za ustrezne količine odpreti nove tarifne kvote Skupnosti po znižani ali stopnji dajatve prosto, nekatere obstoječe tarifne kvote pa podaljšati, pri čemer se je treba izogibati vsakršnim motnjam na trgu teh izdelkov.
(2) Pri določenih avtonomnih tarifnih kvotah Skupnosti obseg kvote ne zadostuje za pokrivanje potreb industrije Skupnosti v tekočem kvotnem obdobju. Zato bi bilo treba povečati obseg kvot z veljavnostjo od 1. januarja 2003 ali 1. julija 2003, odvisno od datuma začetka teh kvot, s tem pa tudi predvideti takojšen začetek veljavnosti te uredbe.
(3) Ohranitev tarifne kvote Skupnosti v 2004 za nekatere izdelke, za katere so bile dajatve v letu 2003 opuščene, ni več v interesu Skupnosti. Take izdelke bi bilo zato treba odstraniti iz preglednice iz Priloge I k Uredbi (ES) št. 2505/96.
(4) Zaradi velikega števila sprememb in zaradi večje jasnosti bi bilo treba Prilogo I k Uredbi (ES) št. 2505/96 v celoti zamenjati.
(5) Uredbo (ES) št. 2505/96 bi bilo treba zato ustrezno spremeniti.
(6) Glede na gospodarsko pomembnost te uredbe se je treba zaradi nujnosti, ki izhaja iz točke I.3 protokola, priloženega k Pogodbi o Evropski uniji in pogodbam o ustanovitvi Evropske skupnosti, zanesti na vlogo nacionalnih parlamentov v Evropski uniji -
SPREJEL NASLEDNJO UREDBO:
Člen 1
Priloga I k Uredbi (ES) št. 2505/96 se nadomesti z besedilom iz Priloge k tej uredbi.
Člen 2
Priloga I k Uredbi (ES) št. 2505/96 se za kvotno obdobje od 1. januarja do 31. decembra 2003 spremeni takole:
(a) zaporedna številka 09.2979: obseg tarifne kvote je določen na 800000 enot;
(b) zaporedna številka 09.2985: obseg tarifne kvote je določen na 600000 enot.
Člen 3
Priloga I k Uredbi (ES) št. 2505/96 se za kvotno obdobje od 1. julija do 31. decembra 2003 spremeni takole:
Zaporedna številka 09.2935: obseg tarifne kvote je določen na 900000 ton.
Člen 4
Ta uredba začne veljati z dnem objave v Uradnem listu Evropske unije.
Uporablja se od 1. januarja 2004, razen člena 2, ki se uporablja od 1. januarja 2003, in člena 3, ki se uporablja od 1. julija 2003.
Ta uredba je v celoti zavezujoča in se neposredno uporablja v vseh državah članicah.
V Bruslju, 10. februarja 2004

Labels: 3
1
6